ไฟแนนซ์ทูเดย์
คงไม่สายไปถ้าจะกล่าวคำว่า &#8220;สวัสดีปีใหม่&#8221;
2 ม.ค. 2556

คงไม่สายไปถ้าจะกล่าวคำว่า “สวัสดีปีใหม่”
...เดอะโต้ง กิตติรัตน์ ณ ระนอง รองนายกฯ และ รมว.คลัง เถลิงศกใหม่ด้วยการโชว์วิชันเรื่องเงินเฟ้อผ่านทีวีว่า คงจะปล่อยไปตามกลไก แต่ไม่ใช่ตามยถากรรม รัฐบาลมีนโยบายดูแลค่าครองชีพ แต่จะไม่ใช้วิธีการคุมราคาสินค้า เพราะการกดทุกอย่างอยู่กับที่ ในที่สุดจะสร้างปัญหา แต่จะใช้วิธีเพิ่มรายได้ให้ประชาชนมีภูมิคุ้มกันเงินเฟ้อ
...ว่าแล้ว เดอะโต้ง ก็แขวะใครสักคนว่า เงินเฟ้อปีหน้าอยู่ในกรอบ 0.53% ขนาดหน่วยงานที่ไม่ชอบผม ก็ยังยอมรับว่าเงินเฟ้อจะอยู่ในระดับนี้ เปิดงานวันแรกของปีงูเล็กก็สมานฉันท์กันเลยครับทั่น
...ถึงกระเป๋าจะฉีกอย่างกู่ไม่กลับ แต่กระทรวงการคลังก็ยังชื่นมื่นกับโครงการรถคันแรก ที่มีคนซื้อรถมาขอคืนภาษีสรรพสามิตรวมประมาณ 1.3 ล้านราย คิดเป็นเงินภาษีที่รัฐต้องสูญเสียประมาณ 9.1 หมื่นล้านบาท สูงกว่าเป้าหมายที่ตั้งไว้ 3 หมื่นล้านบาท และมีคนมาใช้สิทธิเกินถึง 5 แสนราย 
รัฐบาลมาดมั่นว่า เงิน 9 หมื่นกว่าล้านบาทนี้ จะเข้าไปหมุนในธุรกิจค้าขายรถยนต์และชิ้นส่วน ธุรกิจประกัน เช่าซื้อ จะช่วยดันจีดีพีให้โตได้ 0.51% แต่ในด้านมืดที่สร้างหนี้ครัวเรือนให้เพิ่มขึ้น ไม่ได้พูดถึง เป็นหนี้ก็ผ่อนชำระกันไปก็แล้วกัน 
...ประเวช องอาจสิทธิกุล เลขาธิการ คปภ. ยอมรับว่าโครงการรถยนต์คันแรก มีส่วนทำให้เบี้ยประกันภัยรถยนต์ขยายตัวเพิ่มขึ้นจากที่คาดการณ์ไว้ที่ 1.6 แสนล้านบาท เป็น 1.7 แสนล้านบาท ดันยอดประกันวินาศภัยโดยรวมในปีนี้แตะ 2 แสนล้านบาท อย่างแน่นอน